amanoisuno/poet huggingface dataset:
送集賢崔八叔承恩括圖書 錢起
雨露滿儒服，天心知子虛。還勞五經笥，更訪百家書。贈別傾文苑，光華比使車。晚雲隨客散，寒樹出關疏。相見應朝夕，歸期在玉除。
送張五員外東歸楚州 錢起
纓佩不為美，人群寧免辭。杳然黃鵠去，未負白雲期。此別清興盡，高秋臨水時。好山枉帆僻，浪跡到家遲。他日詔書下，梁鴻安可追。
閒居寄包何 錢起
去名即棲遁，何必歸滄浪。種藥幽不淺，杜門喧自忘。林眠多曉夢，鴉散驚初陽。片雪幽雲至，回風鄰果香。佳期碧天末，惆悵紫蘭芳。
津梁寺尋李侍禦 錢起
禪林絕過客，柱史正焚香。馴鴿不猜隼，慈雲能護霜。驄聲隔暗竹，吏事散空廊。霄漢期鴛鷺，狐狸避憲章。繞階春色至，屈草待君芳。
山園秋晚寄杜黃裳少府 錢起
惆悵佳期阻，園林秋景閑。終朝碧雲外，唯見暮禽還。泉石思攜手，煙霞不閉關。杖藜仍把菊，對卷也看山。望望離心起，非君誰解顏。
東溪杜野人致酒 錢起
萬重雲樹下，數畝子平居。野院羅泉石，荊扉背裏閭。早冬耕鑿暇，弋雁複烹魚。靜掃寒花徑，唯邀傲吏車。晚來留客好，小雪下山初。
憶山中寄舊友 錢起
數歲白雲裏，與君同采薇。樹深煙不散，溪靜鷺忘飛。更憶東岩趣，殘陽破翠微。脫巾花下醉，洗藥月前歸。風景今還好，如何與世違。
東皋早春寄郎四校書 錢起
祿微賴學稼，歲起歸衡茅。窮達戀明主，耕桑亦近郊。夜來霽山雪，陽氣動林梢。蘭蕙暖初吐，春鳩鳴欲巢。蓬萊時入夢，知子憶貧交。
玉山東溪題李叟屋壁 錢起
霞景已斜照，煙溪方暝投。山家歸路僻，轍跡亂泉流。野老采薇暇，蝸廬招客幽。麏麚突荒院，鸕鵲步閑疇。偶此愜真性，令人輕宦遊。
溫泉宮禮見 錢起
新豐佳氣滿，聖主在溫泉。雲曖龍行處，山明日馭前。順風求至道，側席問遺賢。靈雪瑤墀降，晨霞彩仗懸。滄溟不讓水，疵賤也朝天。
游襄陽泉石晚歸 錢起
遊目隨山勝，回橈愛浦長。往來幽不淺，昏旦興難忘。木末看歸翼，蓮西失夕陽。人聲指閭井，野趣惜林塘。稍近垂楊路，菱舟擁岸香。
夏日陪史郎中宴杜郎中果園 錢起
何事重逢迎，春醪晚更清。林端花自老，池上月初明。路入仙郎次，烏連柱史名。竹陰疏柰院，山翠傍蕪城。引滿不辭醉，風來待曙更。
南溪春耕 錢起
荷蓑趣南徑，戴勝鳴條枚。溪雨有餘潤，土膏寧厭開。溝塍落花盡，耒耜度雲回。誰道耦耕倦，仍兼勝賞催。日長農有暇，悔不帶經來。
省試湘靈鼓瑟 錢起
善鼓雲和瑟，常聞帝子靈。馮夷空自舞，楚客不堪聽。苦調淒金石，清音入杳冥。蒼梧來怨慕，白芷動芳馨。流水傳瀟浦，悲風過洞庭。曲終人不見，江上數峰青。
觀法駕自鳳翔回 錢起
欃搶一掃滅，閶闔九重開。海晏鯨鯢盡，天旋日月來。聖情蘇品物，龍禦辟雲雷。曉漏移仙仗，朝陽出帝台。周慚散馬出，禹讓浚川回。欲識封人願，南山舉酒杯。
題玉山村叟屋壁 錢起
穀口好泉石，居人能陸沈。牛羊下山小，煙火隔雲深。一徑入溪色，數家連竹陰。藏虹辭晚雨，驚隼落殘禽。涉趣皆流目，將歸羨在林。卻思黃綬事，辜負紫芝心。
縣中池竹言懷 錢起
官小志已足，時清免負薪。卑棲且得地，榮耀不關身。自愛賞心處，叢篁流水濱。荷香度高枕，山色滿南鄰。道在即為樂，機忘寧厭貧。卻愁丹鳳詔，來訪漆園人。
山園棲隱 錢起
守靜信推分，灌園樂在茲。且忘堯舜力，甯顧尚書期。晚景采蘭暇，空林散帙時。卷荷藏露滴，黃口觸蟲絲。三徑與囂遠，一瓢常自怡。情人半雲外，風月詎相思。
送王諫議任東都居守 錢起
車徒鳳掖東，去去洛陽宮。暫以青蒲隔，還看紫禁同。經過乘雨露，瀟灑出鴛鴻。官署名台下，雲山舊苑中。暮天雙闕靜，秋月九重空。且喜成周地，詩人播國風。
送鄭書記 錢起
決勝無遺策，辭天便請纓。出身唯殉死，報國且能兵。受命麒麟殿，參謀驃騎營。短簫催別酒，斜日駐前旌。義勇千夫敵，風沙萬里行。幾年丹闕下，侯印錫書生。
送族侄赴任 錢起
林下不成興，仲容微祿牽。客程千里遠，別念一帆懸。欲歎卑棲去，其如勝趣偏。雲山深郡郭，花木淨潮田。坐嘯帷應下，離居月複圓。此時知小阮，相憶綠尊前。
長安落第作 錢起
始願今如此，前途複若何。無媒獻詞賦，生事日蹉跎。不遇張華識，空悲甯戚歌。故山歸夢遠，新歲客愁多。刷羽思喬木，登龍恨失波。散才非世用，回首謝雲蘿。
酬長孫繹藍溪寄杏 錢起
愛君藍水上，種杏近成田。拂徑清陰合，臨流彩實懸。清香和宿雨，佳色出晴煙。懿此傾筐贈，想知懷橘年。芳馨來滿袖，瓊玖願酬篇。把玩情何極，雲林若眼前。
藥堂秋暮 錢起
隱來未得道，歲去愧雲松。茅屋空山暮，荷衣白露濃。唯憐石苔色，不染世人蹤。潭靜宜孤鶴，山深絕遠鐘。有時丹灶上，數點彩霞重。勉事壺公術，仙期待赤龍。
哭常征君 錢起
萬化一朝盡，窮泉悲此君。如何丹灶術，能誤紫芝焚。不遂蒼生望，空留封禪文。遠年隨逝水，真氣盡浮雲。山閉龍蛇蟄，林寒麋鹿群。傷心載酒地，仙菊為誰熏。
送鮑中丞赴太原軍營 錢起
年壯才仍美，時來道易行。寵兼三獨任，威肅貳師營。將略過南仲，天心寄北京。雲旗臨塞色，龍笛出關聲。漢月隨霜去，邊塵計日清。漸知王事好，文武用書生。
奉送劉相公江淮催轉運 錢起
國用資戎事，臣勞為主憂。將征任土貢，更發濟川舟。擁傳星還去，過池鳳不留。唯高飲水節，稍淺別家愁。落葉淮邊雨，孤山海上秋。遙知謝公興，微月上江樓。
送李秀才落第游荊楚 錢起
翠羽雖成夢，遷鶯尚後群。名逃郤詵策，興發謝玄文。昏旦扁舟去，江山幾路分。上潮吞海日，歸雁出湖雲。詩思應須苦，猿聲莫厭聞。離居見新月，那得不思君。
奉陪郭常侍宴滻川山池 錢起
掖垣攜愛客，勝地賞年光。向竹過賓館，尋山到妓堂。歌聲掩金穀，舞態出平陽。地滿簪裾影，花添蘭麝香。鶯啼春未老，酒冷日猶長。安石風流事，須歸問省郎。
寇中送張司馬歸洛 錢起
戎狄寇周日，衣冠適洛年。客亭新驛騎，歸路舊人煙。吾道將東矣，秋風更颯然。雲愁百戰地，樹隔兩鄉天。旅思蓬飄陌，驚魂雁怯弦。今朝一尊酒，莫惜醉離筵。
奉和宣城張太守南亭秋夕懷友 錢起
池館蟪蛄聲，梧桐秋露晴。月臨朱戟靜，河近畫樓明。卷幔浮涼入，聞鐘永夜清。片雲懸曙鬥，數雁過秋城。羽扇揚風暇，瑤琴悵別情。江山飛麗藻，謝脁讓前名。
過山人所居因寄諸遺補 錢起
空谷春雲滿，愚公晦跡深。一隨玄豹隱，幾換綠蘿陰。絕徑人稀到，芳蓀我獨尋。廚煙住峭壁，酒氣出重林。蝴蝶晴還舞，黃鸝晚暫吟。所思青瑣客，瑤草寄幽心。
過鳴皋隱者 錢起
磻石老紅鮮，征君臥幾年。飛泉出林下，一徑過崖巔。雞犬逐人靜，雲霞宜地偏。終朝數峰勝，不遠一壺前。仲月霽春雨，香風生藥田。丹溪不可別，瓊草色芊芊。
送楊錥歸隱 錢起
悔作掃門事，還吟招隱詩。今年芳草色，不失故山期。遙想白雲裏，采苓春日遲。溪花藏石徑，岩翠帶茅茨。九轉莫飛去，三回良在茲。還嗤茂陵客，貧病老明時。
酬劉起居臥病見寄 錢起
承顏看彩服，不覺別丹墀。味道能忘病，過庭更學詩。繚垣多畫戟，遠岫入書帷。竹靜攜琴處，林香讓果時。聲同叨眷早，交澹在年衰。更枉兼金贈，難為繼組詞。
陪南省諸公宴殿中李監宅 錢起
將門高勝霍，相子寵過韋。宦貴攀龍後，心傾待士時。壺觴開雅宴，鴛鷺眷相隨。舞退燕姬曲，歌征謝脁詩。晚鐘過竹靜，醉客出花遲。莫惜留餘興，良辰不可追。
山齋讀書寄時校書杜叟 錢起
日愛蘅茅下，閑觀山海圖。幽人自守朴，窮穀也名愚。倒嶺和溪雨，新泉到戶樞。叢闌齊稚子，蟠木老潛夫。憶戴差過剡，遊仙慣入壺。濠梁時一訪，莊叟亦吾徒。
晚歸藍田舊居 錢起
雲卷東皋下，歸來省故蹊。泉移憐石在，林長覺原低。舊裏情難盡，前山賞未迷。引藤看古木，嘗酒咒春雞。興與時髦背，年將野老齊。才微甘引退，應得遂霞棲。
寄袁州李嘉佑員外 錢起
誰謂江山阻，心親夢想偏。容輝常在目，離別任經年。郡國通流水，雲霞共遠天。行春鶯幾囀，遲客月頻圓。雁有歸鄉羽，人無訪戴船。願征黃霸入，相見玉階前。
禁闈玩雪寄薛左丞 錢起
玄雲低禁苑，飛雪滿神州。虛白生台榭，寒光入冕旒。粉凝宮壁靜，乳結洞門幽。細繞回風轉，輕隨落羽浮。怒濤堆砌石，新月孕簾鉤。為報詩人道，豐年頌聖猷。
春暮過石龜谷題溫處士林園 錢起
隱幾無名老，何年此陸沈。丘園自得性，婚嫁不嬰心。歲計因山薄，霞棲在穀深。設罝連草色，曬藥背松陰。觸興雲生岫，隨耕鳥下林。支頤笑來客，頭上有朝簪。
宿畢侍禦宅 錢起
交情頻更好，子有古人風。晤語清霜裏，平生苦節同。心惟二仲合，室乃一瓢空。落葉寄秋菊，愁雲低夜鴻。薄寒燈影外，殘漏雨聲中。明發南昌去，回看禦史驄。
中書遇雨 錢起
濟旱惟宸慮，為霖即上臺。雲銜七曜起，雨拂九門來。綸閣飛絲度，龍渠激溜回。色翻池上藻，香裛鼎前杯。湘燕皆舒翼，沙鱗豈曝腮。尺波應萬假，虞海載沿洄。
適楚次徐城 錢起
去家隨旅雁，幾日到南荊。行邁改鄉邑，苦辛淹晦明。畏途在淫雨，未暮息趨程。窮木對秋館，寒鴉愁古城。迷津坐為客，對酒默含情。感激念知己，匣中孤劍鳴。
經李蒙潁陽舊居 錢起
同心而早世，天道亦何論。獨有山陽宅，平生永不諼。青溪引白鳥，流涕吊芳蓀。蔓草入空室，叢篁深毀垣。舊遊還在眼，神理更忘言。唯見東山月，人亡不去門。
贈漢陽隱者 錢起
當年不出世，知子餐霞人。樂道複安土，遺榮長隱身。衡茅古林曲，粳稻清江濱。桂棹為漁暇，荷衣禦暑新。款顏行在役，幽興惜今晨。分首天涯去，再來芳杜春。
巨魚縱大壑 錢起
巨魚縱大壑，遂性似乘時。奮躍風生鬣，騰淩浪鼓鰭。龍攄回地軸，鯤化想天池。方快吞舟意，尤殊在藻嬉。傾危嗟幕燕，隱晦誚泥龜。喻士逢明主，才猷得所施。
送李九歸河北 錢起
文武資人望，謀猷簡聖情。南州初臥鼓，東土複維城。寄重分符去，威仍出閫行。鬥牛移八座，日月送雙旌。別戀瞻天起，仁風應物生。佇聞收組練，鏘玉會承明。
送丁著作佐台郡 錢起
多年金馬客，名遂動歸輪。佐郡紫書下，過門朱綬新。揚舲望海嶽，入境背風塵。水驛偏乘月，梅園別受春。帶經臨府吏，鱠鯉待鄉人。始見美高士，逍遙在搢紳。
送王使君赴太原行營 錢起
太白明無象，皇威未戢戈。諸侯持節鉞，千里控山河。漢驛雙旌度，胡沙七騎過。驚蓬連雁起，牧馬入雲多。不賣盧龍塞，能消瀚海波。須傳出師頌，莫奏式微歌。
送王使君移鎮淮南 錢起
共許徐方牧，能臨河內人。郡移棠轉茂，車至鹿還馴。吏事嘉師旅，鴛行惜搢紳。別心傾祖席，愁望盡征輪。紫誥征黃晚，蒼生借寇頻。願言青瑣拜，早及上林春。
李四勸為尉氏尉，李七勉為開封尉 錢起
美政惟兄弟，時人數俊賢。皇枝雙玉樹，吏道二梅仙。自理堯唐俗，唯將禮讓傳。采蘭花萼聚，就日雁行聯。黃綬俄三載，青雲未九遷。廟堂為宰製，幾日試龍泉。
春夜宴任六昆季宅 錢起
際晚綠煙起，入門芳樹深。不才叨下客，喜宴齒諸簪。夜月仍攜妓，清風更在林。彩毫揮露色，銀燭動花陰。自接通家好，應知待士心。向隅逢故識，茲夕願披襟。
閒居酬張起居見贈 錢起
在林非避世，守拙自離群。弱羽謝風水，窮愁依典墳。良知不遐棄，新詠獨相聞。能使幽興苦，坐忘清景曛。前山帶喬木，暮鳥聯歸雲。向夕野人思，難忘騎省文。
奉和王相公秋日戲贈元校書 錢起
才妙心仍遠，名疏跡可追。清秋聞禮暇，新雨到山時。勝事唯愁盡，幽尋不厭遲。弄雲憐鶴去，隔水許僧期。賢相敦高躅，雕龍憶所思。芙蓉洗清露，願比謝公詩。
過楊駙馬亭子 錢起
衣冠在漢庭，台榭接天成。彩鳳翻簫曲，祥鱣入館名。歌鐘芳月曙，林嶂碧雲生。亂水歸潭淨，高花映竹明。退朝追宴樂，開閣醉簪纓。長袖留嘉客，棲烏下禁城。
山下別杜少府 錢起
把手意難盡，前山日漸低。情人那忍別，宿鳥尚同棲。寸晷戀言笑，佳期欲阻暌。離雲愁出岫，去水咽分溪。莊叟幾虛說，楊朱空自迷。傷心獨歸路，秋草更萋萋。
晚出青門望終南別業 錢起
能清謝脁思，暫下承明廬。遠山新水下，寒皋微雨餘。更憐歸鳥去，宛到臥龍居。笑指叢林上，閑雲自卷舒。寧心鳴鳳日，卻意釣璜初。處貴有餘興，伊周位不如。
送嚴士良侍奉詹事南游 錢起
疏傅獨知止，曾參善愛親。江山侍行邁，長幼出囂塵。握手想千古，此心能幾人。風光滿長陌，草色傍征輪。日夕望荊楚，鶯鳴芳杜新。漁煙月下淺，花嶼水中春。點翰遙相憶，含情向白蘋。
題秘書王迪城北池亭 錢起
子喬來魏闕，明主賜衣簪。從宦辭人事，同塵即道心。還追大隱跡，寄此鳳城陰。昨夜新煙雨，池台清且深。伏泉通粉壁，迸筍出花林。晚沐常多暇，春醪時獨斟。西南漢宮月，複對綠窗琴。
過王舍人宅 錢起
入門花柳暗，知是近臣居。大隱心何遠，高風物自疏。翛然靜者事，宛得上皇餘。雞犬偷仙藥，兒童授道書。清吟送客後，微月上城初。彩筆有新詠，文星垂太虛。承恩金殿宿，應薦馬相如。
過瑞龍觀道士 錢起
不知誰氏子，煉魄家洞天。鶴待成丹日，人尋種杏田。靈山含道氣，物性皆自然。白鹿顧瑞草，驪龍蟠玉泉。得茲象外趣，便割區中緣。石竇采雲母，霞堂陪列仙。主人善止客，柯爛忘歸年。
送沈仲 錢起
天樸非外假，至人常晏如。心期邈霄漢，詞律響瓊琚。舉酒常歎息，無人達子虛。夜光失隋掌，驥騄伏鹽車。考室晉山下，歸田秦歲初。寒雲隨路合，落照下城餘。千里還同術，無勞怨索居。
和韋侍禦寓直對雨 錢起
名貴四科首，班宜二妙齊。如何厭白簡，未得步金閨。寓直晦秋雨，吟餘聞遠雞。漏聲過旦冷，雲色向窗低。誰謂霄漢近，翻嗟心事暌。蘭滋人未握，霜曉鶚還棲。佇見田郎字，親勞御筆題。
奉和聖制登朝元閣 錢起
六合紆玄覽，重軒啟上清。石林飛棟出，霞頂泰階平。拂曙鑾輿上，晞陽瑞雪晴。翠微回日馭，丹巘駐天行。禦氣升銀漢，垂衣俯錦城。山通玉苑迥，河抱紫關明。感物幹文動，凝神道化成。周王陟喬嶽，列辟讓英聲。
奉和杜相公移長興宅，奉呈元相公 錢起
守貴常思儉，平津此意深。能卑丞相宅，何謝故人心。種蕙初抽帶，移篁不改陰。院梅朝助鼎，池鳳夕歸林。覺路經中得，滄洲夢裏尋。道高仍濟代，恩重豈投簪。報國誰知己，推賢共作霖。興來文雅振，清韻擲雙金。
送任先生任唐山丞 錢起
再命果良願，幾年勤說詩。上公頻握發，才子共垂帷。琢玉成良器，出門偏愴離。腰章佐墨綬，耀錦到茅茨。樹老見家日，潮平歸縣時。衣催蓮女織，頌聽海人詞。鴻鵠志應在，荃蘭香未衰。金門定回音，雲路有佳期。
送外甥懷素上人歸鄉侍奉 錢起
釋子吾家寶，神清慧有餘。能翻梵王字，妙盡伯英書。遠鶴無前侶，孤雲寄太虛。狂來輕世界，醉裏得真如。飛錫離鄉久，寧親喜臘初。故池殘雪滿，寒柳霽煙疏。壽酒還嘗藥，晨餐不薦魚。遙知禪誦外，健筆賦閒居。
送張中丞赴桂州 錢起
出守求人瘼，推賢動聖情。紫台初下詔，皂蓋始專城。寵借飛霜簡，威加卻月營。雲衢降五馬，林木引雙旌。夙仰敦詩禮，嘗聞偃甲兵。戍樓雲外靜，訟閣竹間清。化佇還珠美，心將片玉貞。寇恂朝望重，計日謁承明。
送王相公赴范陽 錢起
翊聖銜恩重，頻年按節行。安危皆報國，文武不緣名。受脤仍調鼎，為霖更洗兵。幕開丞相閣，旗總貳師營。料敵知無戰，安邊示有征。代雲橫馬首，燕雁拂笳聲。去鎮關河靜，歸看日月明。欲知瞻戀切，遲暮一書生。
送蔣尚書居守東都 錢起
鳳輦幸秦久，周人徯帝情。若非君敏德，誰鎮洛陽城。前席命才彥，舉朝推令名。綸言動北斗，職事守東京。鄭履下天去，蘧輪滿路聲。出關秋樹直，對闕遠山明。肅肅保厘處，水流宮苑清。長安日西笑，朝夕袞衣迎。
送李兵曹赴河中 錢起
能荷鐘鼎業，不矜紈綺榮。侯門三事後，儒服一書生。昔志學文史，立身為士英。驪珠難隱耀，皋鶴會長鳴。休命且隨牒，候時常振纓。寒蟬思關柳，匹馬向蒲城。秋日黯將暮，黃河如欲清。黎人思坐嘯，知子樹佳聲。
罷官後酬元校書見贈 錢起
心期悵已阻，交道複何如。自我辭丹闕，惟君到故廬。忘機貧負米，憶戴出無車。憐犬吠初服，家人愁鬥儲。秋堂入閑夜，雲月思離居。窮巷聞砧冷，荒枝應鵲疏。宦名隨落葉，生事感枯魚。臨水仍揮手，知音未棄余。
同鄔戴關中旅寓 錢起
文士皆求遇，今人誰至公。靈台一寄宿，楊柳再春風。更惜忘形友，頻年失志同。羽毛齊燕雀，心事阻鴛鴻。留滯慚歸養，飛鳴恨觸籠。橘懷鄉夢裏，書去客愁中。殘雪迷歸雁，韶光棄斷蓬。吞悲問唐舉，何路出屯蒙。
新豐主人 錢起
明代少知己，夜光頻暗投。迍邅終薄命，動息盡窮愁。自欲歸飛鷁，當為不系舟。雙垂素絲淚，幾弊皂貂裘。暮鳥棲幽樹，孤雲出舊丘。蛩悲衣褐夕，雨暗轉蓬秋。客裏馮諼劍，歌中甯戚牛。主人能縱酒，一醉且忘憂。
夕游覆釜山道士觀因登玄元廟 錢起
冥搜過物表，洞府次溪傍。已入瀛洲遠，誰言仙路長。孤煙出深竹，道侶正焚香。鳴磬愛山靜，步虛宜夜涼。仍同象帝廟，更上紫霞岡。霽月懸琪樹，明星映碧堂。傾思丹灶術，願采玉芝芳。儻把浮丘袂，乘雲別舊鄉。
陪郭常侍令公東亭宴集 錢起
盛業山河列，重名劍履榮。珥貂為相子，開閣引時英。美景池台色，佳期宴賞情。詞人載筆至，仙妓出花迎。暗竹朱輪轉，回塘玉佩鳴。舞衫招戲蝶，歌扇隔啼鶯。飲德心皆醉，披雲興轉清。不愁歡樂盡，積慶在和羹。
太子李舍人城東別業與二三文友逃暑 錢起
下馬失炎暑，重門深綠篁。宮臣禮嘉客，林表開蘭堂。茲夕興難盡，澄罍照墨場。鮮風吹印綬，密坐皆馨香。美景惜文會，清吟遲羽觴。東林晚來好，目極趣何長。鳥道掛疏雨，人家殘夕陽。城隅擁歸騎，留醉戀瓊芳。
柏崖老人號無名先生男削髮女黃冠自以雲泉獨樂命予賦詩 錢起
古也憂婚嫁，君能樂性腸。長男棲月宇，少女炫霓裳。問爾餐霞處，春山芝桂旁。鶴前飛九轉，壺裏駐三光。與我開龍嶠，披雲靜藥堂。胡麻兼藻綠，石髓隔花香。帝力言何有，椿年喜漸長。窅然高象外，寧不傲羲皇。
贈李十六 錢起
半面喜投分，數年欽盛名。常思夢顏色，誰憶訪柴荊。忽聽款扉響，欣然倒屣迎。蓬蒿駐騶馭，雞犬傍簪纓。酌水即嘉宴，新知甚故情。僕夫視日色，棲鳥催車聲。自爾宴言後，至今門館清。何當更乘興，林下已苔生。
裴僕射東亭 錢起
鳳扆任匡濟，雲溪難退還。致君超列辟，得道在榮班。朱戟繚垣下，高齋芳樹間。隔花開遠水，廢卷愛晴山。晚沐值清興，知音同解顏。藉蘭開賜酒，留客下重關。仙犬逐人靜，朝車映竹閑。則知真隱逸，未必謝區寰。軒後三朝顧，赤松何足攀。
中書王舍人輞川舊居 錢起
幾年家絕壑，滿徑種芳蘭。帶石買松貴，通溪漲水寬。誦經連穀響，吹律減雲寒。誰謂桃源裏，天書問考盤。一從解蕙帶，三入偶蟬冠。今夕複何夕，歸休尋舊歡。片雲隔蒼翠，春雨半林湍。藤長穿松蓋，花繁壓藥欄。景深青眼下，興絕彩毫端。笑向同來客，登龍此地難。
送襄陽盧判官奏開河事 錢起
千里趨魏闕，一言簡聖聰。河流引關外，國用贍秦中。有詔許其策，隨山興此功。連雲積石阻，計日安波通。飛棹轉年穀，利人勝歲豐。言歸漢陽路，拜手蓬萊宮。紫殿賜衣出，青門酣酌同。晚陽過微雨，秋水見新鴻。坐惜去車遠，愁看離館空。因思郢川守，南楚滿清風。
奉送戶部李郎中充晉國副節度出塞 錢起
德佐調梅用，忠輸擊虜年。子房推廟略，漢主托兵權。受命榮中禁，分麾鎮左賢。風生黑山道，星下紫微天。始願文經國，俄看武定邊。鬼方堯日遠，幕府代雲連。汗馬將行矣，盧龍已肅然。關防驅使節，花月眷離筵。自忝知音遇，而今感義偏。淚聞橫吹落，心逐去旌懸。帝念夔能政，時須說濟川。勞還應即爾，朝暮玉墀前。
奉和中書常舍人晚秋集賢院即事寄徐薛二侍禦 錢起
文星垂太虛，辭伯綜群書。彩筆下鴛掖，褒衣來石渠。典墳探奧旨，造化睹權輿。述聖魯宣父，通經漢仲舒。窗明宜縹帶，地肅近丹除。清晝刪詩暇，高秋作賦初。露盤侵漢聳，宮柳度鴉疏。靜對連雲閣，晴聞過闕車。舊僚雲出矣，晚歲複何如。海嶠瞻歸路，江城夢直廬。含毫思兩鳳，望遠寄雙魚。定笑巴歌拙，還參麗曲餘。
和范郎中宿直中書，曉玩清池，贈南省同僚兩垣遺補 錢起
青瑣留才子，春池靜禁林。自矜仙島勝，宛在掖垣深。引派彤庭裏，含虛玉砌陰。漲來知聖澤，清處見天心。蘭氣飄紅岸，文星動碧潯。鳳棲長近日，虯臥欲為霖。席寵雖高位，流謙乃素襟。焚香春漏盡，假寐曉鶯吟。丹地宜清泚，朝陽複照臨。司言兼逸趣，鼓興接知音。六義驚摛藻，三台響擲金。為憐風水外，落羽此漂沉。